Եթե նախորդ դարերում առաջացած նման կարծրատիպերը կարելի է բացատրել նաև մարդկանց գիտակցության ցածր մակարդակով, սահմանափակ մտածողությամբ, ապա հիմա այս փաստարկը տեղին չէ: Մենք ապրում ենք ժամանակաշրջանում, երբ մարդու իրավունքերը բարձրագույն արժեք են համարվում, մենք խոսում ենք հավասարությունից ու խտրականությունների արգելքից, պայքարում ենք քաղաքացիական հասարակություն ունենալու համար: Մենք ընդունել ենք խտրականությունն արգելող այնպիսի իրավական ակտեր, ինչպիսիք են Մարդու իրավունքների համընդհանուր հռչակագիրը, «Կանանց նկատմամբ խտրականության բոլոր ձևերի վերացման մասին» կոնվենցիան, «Ռասայական խտրականության բոլոր ձևերի վերացման մասին» կոնվենցիան, բազում այլ միջազգային ու ներպետական ակտեր: